ສະຫະລັດ ເຫັນພ້ອມກັບ ຟີລິບປິນ ໃນຂໍ້ຂັດແຍ່ງກັບຈີນ
ສຫລ ວ່າ ບັນຫາຜິດຖຽງກັນຢູ່ທະເລຈີນໃຕ້ ຄວນແກ້ໄຂ ຕາມສົນທິສັນຍາສາກົນ ວ່າດ້ວຍກົດໝາຍທາງທະເລ ຊຶ່ງເປັນທ່າທີເຫັນພ້ອມກັບຟີລິບປີນ ໃນການຂັດແຍ່ງກັບຈີນ
ສະຫະລັດກ່າວໃນວັນພຸດມື້ນີ້ວ່າ ບັນຫາຜິດຖຽງກັນໃນທະເລ ຢູ່ໃນເຂດທະເລຈີນໃຕ້ ຄວນຖືກແກ້ໄຂໂດຍອີງຕາມສົນທິສັນຍາສາກົນວ່າດ້ວຍກົດໝາຍທາງທະເລນັ້ນ ຊຶ່ງ ເປັນທ່າທີທີ່ເຫັນພ້ອມກັບຟີລິບປິນ ໃນເລື້ອງຂັດແຍ່ງກັບຈີນ ທ່ານນາງ ຮິລເລີຣີ ຄລິນຕັນ ລັດຖະມົນຕີກະຊວງການຕ່າງປະເທດ ສະຫະລັດ ໄດ້ ຖະແຫລງເຊັ່ນນັ້ນ ໃນລະຫວ່າງການແວ່ຢ້ຽມຢາມນະຄອນຫລວງມະນີລາ ກ່ອນໜ້າ ການເດີນທາງໄປຮ່ວມກອງປະຊຸມ ປະຈໍາຂົງເຂດເອເຊຍຕາເວັນອອກ ໃນອາທິດນີ້ ທີ່ອິນໂດເນເຊຍ ຊຶ່ງເປັນທີ່ຄາດກັນວ່າ ຂໍ້ຂັດແຍ່ງຢູ່ໃນທະເລຈີນໃຕ້ ຈະໄດ້ຖືກນໍາມາ ສົນທະນາເຈລະຈາກັນ ທ່ານນາງກ່າວວ່າ ສະຫະລັດ ບໍ່ເຂົ້າຂ້າງອອກຂາຝ່າຍໃດ ກ່ຽວກັບການກ່າວອ້າງຂອງຫລາຍຝ່າຍ ເອົາທາງເດີນທາງທະເລທີ່ສໍາຄັນ ທີ່ມີຄວາມເປັນໄປໄດ້ສູງວ່າອຸດົມສົມບູນໄປດ້ວຍນໍ້າມັນ ແລະອາຍແກັສທໍາມະຊາດນັ້ນ ແຕ່ທ່ານນາງກໍໄດ້ໃຫ້ຄໍາເຫັນວ່າ ປະເທດໃດກໍຕາມ ບໍ່ມີສິດທີ່ຈະຢືນຢັນການກ່າວອ້າງຂອງຕົນ ໂດຍໃຊ້ການຂົ່ມຂູ່ ຫລືບີບບັງຄັບ ທ່ານນາງກ່າວເພີ້ມອີກວ່າ ການກ່າວອ້າງຍາດກັນເອົາເຂດດັ່ງກ່າວ ຄວນຖືກແກ້ໄຂ ໂດຍອີງຕາມກົດໝາຍສາກົນ ດັ່ງທີ່ໄດ້ບົ່ງໄວ້ຢູ່ໃນສົນທິສັນຍາຂອງສະຫະປະຊາຊາດ ວ່າດ້ວຍກົດໝາຍທາງທະເລນັ້ນ